ORDE do 19 de setembro de 2019 pola que se establecen as condicións para a repartición do fondo adicional e complementario ao Fondo de Cooperación Local para o ano 2019 entre os concellos resultantes dun proceso de fusión.
Vicepresidencia e Consellería de Presidencia, Administracións Públicas e Xustiza — III. Outras disposicións — 30/09/2019

O impulso de medidas incentivadoras da xestión eficaz e eficiente dos recursos públicos dos municipios galegos é un dos principais obxectivos da Xunta de Galicia, que ten como finalidade contribuír a que os concellos poidan continuar prestando os debidos servizos á cidadanía, mellorando as condicións de vida que satisfagan as súas necesidades á vez que se reducen os custos que a prestación destes servizos traslada á carga impositiva que soporta a veciñanza. Como unha das medidas máis eficaces para acadar estes obxectivos, a Xunta de Galicia pretende promover e apoiar os proxectos de fusión municipal que inicien os concellos da nosa Comunidade Autónoma.
O artigo 13.1 da Lei 5/1997, do 22 de xullo, de Administración local de Galicia, dispón que a Xunta de Galicia establecerá unha serie de medidas de fomento para as fusións de municipios ou para a incorporación doutros, que supoñen, entre outras, tanto o dereito ao incremento da porcentaxe de participación que corresponde no Fondo de Cooperación Local como a adopción de medidas de fomento para que se fusionen os concellos, que poden ser aplicadas tamén aos concellos fusionados nos últimos 5 anos.
Nesta liña, a Lei 2/2018, do 26 de decembro, de orzamentos xerais da Comunidade Autónoma de Galicia para o ano 2019 (DOG núm. 247, do 28 de decembro), establece no Fondo de Cooperación Local para o ano 2019 un fondo adicional e outro complementario con destino exclusivo e finalista aos concellos fusionados.
Concretamente, é o artigo 57 da Lei 2/2018, do 26 de decembro, o que establece os conceptos de distribución dos novos recursos que se integran no fondo adicional ao Fondo de Cooperación Local, e inclúe, entre outras, unha dotación para os concellos resultantes dun proceso de fusión. Así mesmo, a epígrafe oito dese mesmo artigo, dótase un fondo complementario que se destinará ao cumprimento do sinalado no artigo 13.un, letras a) e f) da Lei 5/1997, do 22 de xullo, reguladora da Administración local de Galicia.
A repartición do fondo adicional correspondente aos municipios resultantes dun proceso de fusión e do fondo complementario ao Fondo de Cooperación Local para 2019 realizarase nas condicións que estableza a consellería competente en materia de Administración local.
Resulta, pois, preciso establecer e precisar as condicións de repartición do citado fondo adicional e fondo complementario ao Fondo de Cooperación Local do ano 2019, considerando como criterio determinante a participación en procesos de fusión ou de incorporación voluntaria a outros concellos.
Segundo o artigo 1.2 do Decreto 74/2018, do 5 de xullo, polo que se establece a estrutura orgánica da Vicepresidencia e da Consellería de Presidencia, Administracións Públicas e Xustiza, este é o departamento da Xunta de Galicia ao cal lle corresponde a elaboración, proposta e execución da política do Goberno galego en materia de Administración local.
No artigo 22 do mesmo Decreto 74/2018, do 5 de xullo, indícase que o órgano encargado da xestión das competencias que se lle atribúen á Xunta de Galicia en materia de Administración local é a Dirección Xeral de Administración Local.
Polo exposto e de conformidade co establecido no punto oito do artigo 57 da Lei 2/2018, do 26 de decembro, do orzamentos xerais da Comunidade Autónoma de Galicia para o ano 2019, a Vicepresidencia e Consellería de Presidencia, Administracións Públicas e Xustiza é o órgano competente para a determinación das condicións de repartición do fondo adicional para os municipios resultantes dun proceso de fusión e do fondo complementario ao Fondo de Cooperación Local para o ano 2019.
Por todo isto,
Artigo 1.
Obxecto
1. Por medio desta orde regúlanse as condicións de participación no Fondo de Cooperación Local do ano 2019 dos municipios resultantes dun proceso de fusión para a repartición do fondo adicional e do fondo complementario.
2. O Fondo de Cooperación Local para o ano 2019 ten un fondo adicional cunha dotación de 500.000 euros destinados aos concellos resultantes dun proceso de fusión e un fondo complementario cunha dotación de 1.300.000 euros destinados na súa totalidade ao cumprimento do sinalado no artigo 13.un, letras a) e f), da Lei 5/1997, do 22 de xullo, reguladora da Administración local de Galicia.
Artigo 2.
Beneficiarios
Serán beneficiarios dos fondos adicional e complementario recollidos no punto 2 do artigo anterior os concellos da Comunidade Autónoma de Galicia resultantes dun proceso de fusión municipal.
Artigo 3.
Destino
As achegas procedentes destes fondos adicional e complementario ao Fondo de Cooperación Local terán carácter non finalista e poderán ser aplicadas polos concellos ao financiamento de programas de gasto de natureza produtiva ou xeradora de emprego, obras ou servizos, gastos de persoal, gastos correntes en bens e servizos, amortización de débeda ou calquera outro gasto ou investimento acorde coas competencias municipais.
Artigo 4.
Distribución
1. O fondo adicional de 500.000 euros dotado na aplicación orzamentaria 21.01.811B.460.1 será distribuído entre aqueles concellos resultantes dun proceso de fusión municipal nos últimos cinco anos.
2. O fondo complementario de 1.300.000 euros dotado na aplicación orzamentaria 21.01.811B.460.3 será distribuído entre os municipios fusionados en función da súa antigüidade, correspondendo, segundo o caso, un 60 % do importe ás entidades locais fusionadas nos cinco últimos anos e un 40 % ás fusionadas entre os dez e os cinco últimos anos contados desde a publicación desta orde.
3. A Dirección Xeral de Administración Local comunicará á Dirección Xeral de Planificación e Orzamentos os concellos que participarán no Fondo de Cooperación Local por estes conceptos no prazo de tres días desde a publicación desta orde.
Disposición derradeira
Esta orde entrará en vigor o día da súa publicación no
Diario Oficial de Galicia
.
Santiago de Compostela, 19 de setembro de 2019